Bombardovanie Komárna 14. marca 1945

Bombardovanie Komárna 14. marca 1945 bol nálet 15. leteckej armády amerických vzdušných síl na Komárno počas druhej svetovej vojny. Toto mesto v severnom Maďarsku bolo strategickým železničným uzlom a prístavom na Dunaji a na konci druhej svetovej vojny sa preto stalo cieľom série náletov. Prvý nálet na Komárno sa uskutočnil 2. júla 1944, kedy bomby zasiahli železničnú stanicu a sklady ľanárskej továrne Fiedler János lenipari rt. na južnom brehu Dunaja, 7. októbra boli cieľom železničné stanice na oboch brehoch Dunaja, 14. októbra bol cieľom most cez Dunaj a bombardovanie pokračovalo aj na jar 1945.

 Predohra 
Maďarsko vstúpilo 9. apríla 1941 do vojny proti Juhoslávii a 27. júna 1941 vyhlásilo vojnu Sovietskemu zväzu. Dňa 6. decembra 1941 vyhlásila Veľká Británia vojnu Maďarsku ako štátu, ktorý sa zúčastňoval vojny proti ZSSR. Potom, ako Japonsko napadlo Spojené štáty útokom na Pearl Harbor a Nemecko vyhlásilo vojnu USA, maďarský predseda vlády László Bárdossy vyhlásil 15. decembra 1941 tiež v mene Maďarska vojnu Spojeným štátom.
Senát USA odhlasoval vypovedanie vojny Maďarsku až 4. júna 1942 rezolúciou 320. Americké nálety na Maďarsko začali 3. apríla 1944 bombardovaním Budapešti. Po neúspešnom pokuse regenta Miklósa Horthyho uzavrieť prímerie v mene Maďarska a vystúpiť z vojny prevzal 15. októbra 1944 moc v krajine režim Ferenca Szálasiho. Maďarsko pokračovalo v boji po boku Nemecka a jeho územie sa stalo dejiskom bojov a cieľom ďalších náletov.

Zoraďovacia stanica v Komárne bola súborom staníc a koľajísk situovaných na juhu a severe rieky Dunaj spojených navzájom mostom. Americká rozviedka mala o stanici veľmi podrobné informácie a považovala ju za jedno z najdôležitejších stredísk železničnej dopravy na trati BudapešťGyőrViedeň, ktorá slúžila na zásobovanie nemeckých vojsk na fronte južne od rieky Dunaj. Fotografický prieskum z 9. marca zaznamenal prítomnosť 300 vozňov rôzneho určenia. Rozhodlo sa, že posledný zničujúci útok sa uskutoční 14. marca 1945.

 Priebeh náletu 

Dňa 14. marca napadlo celkovo 634 štvormotorových bombardérov B-24 Liberator a B-17 Flying Fortress 15. leteckej armády amerických vzdušných síl so stíhacou ochranou lietadiel P-51 Mustang a P-38 Lightning ropné rafinérie v Szőny a Almásfüzitő v Maďarsku, zriaďovacie stanice v Komárne a Nových Zámkoch v Maďarsku, v Záhrebe v Juhoslávii, vo Viedenskom Novom Meste, Grazi a Knittelfelde v Rakúsku. Deväťdesiat lietadiel P-38 vykonalo strmhlavý nálet na most v juhoslovanskom meste Ptuj, pričom 42 z nich následne ostreľovalo železničnú dopravu v Juhoslávii a Rakúsku. Ďalších 21 stíhačiek P-51 útočilo na železničnú dopravu v Rakúsku. Bombardéry B-24 a B-17 taktiež zhadzovali zásoby v severnom Taliansku a Juhoslávii.

Z 5. bombardovacieho krídla vzlietlo 80 B-17, aby zaútočili na zoraďovaciu stanicu v Komárne. Útočné zoskupenie priletelo od severu ponad rakúsky Steyr a Moosbierbaum. Potom bombardéry preleteli päť kilometrov južne od Bratislavy smerujúc na Nové Zámky, kde sa stočili na juh a zo severu zaútočili na Komárno. Počiatočným bodom náletu na ciele v oblasti Komárna bolo mesto Galanta. 

Nad cieľ priletelo 69 lietadiel B-17 Flying Fortress 97. a 301. bombardovacej skupiny, ktoré v čase medzi 14:05 a 14:28 hod. zhodili na Komárno spolu 193,25 ton bômb, pričom 97. skupina zhodila v prvej vlne 362 kusov 250-kilogramových bômb a 301. skupina v druhej vlne 409 kusov 250-kg bômb. Jedenásť lietadiel svoju misiu nesplnilo. Po nálete bombardéry pokračovali južne k Vesprému, mestu Veľká Kaniža a smerom na Záhreb. Ďalšie dve skupiny 5. krídla, 2. a 463. skupina, zaútočili na rafinériu v Szőny situovanú východne od Komárna na dnešnej maďarskej strane Dunaja.

 Výsledky náletu 
Posádky 97. skupiny zaznamenali zásahy v celej cieľovej oblasti s hlavným dopadom južne od cieľa. Zasiahnuté boli aj východná časť, centrum stanice s niekoľkými zásahmi na západnom konci. Posádky bombardérov 301. skupiny sa trafili presnejšie. Zásahy pokryli centrum stanice. Útok poškodil väčšinu tratí s tým, že železničný uzol zostal úplne neprejazdný. Zasiahnuté bolo aj veľké množstvo prítomných vozňov a dve budovy na západnom okraji stanice. 

 Referencie 

Kategória:14. marec
Kategória:Bitky v 1945
Komárno
Kategória:Komárom